Βασίλης Μωραϊτέλης

Ο Βασίλης Μωραϊτέλης (γεν. 28 Ιουλίου 1949) είναι Έλληνας παλαίμαχος ποδοσφαιριστής, που αγωνιζόταν ως ανασταλτικός μέσος τη δεκαετία του ’70. Υπήρξε διεθνής με την Εθνική Ελπίδων και με σημαντικές διακρίσεις κατά τη διάρκεια της θητείας του στον Πανιώνιο.

 Ο Βασίλης Μωραϊτέλης ξεκίνησε το ποδόσφαιρο στον Αστέρα Ζωγράφου αλλά ανδρώθηκε ποδοσφαιρικά στη Νέα Σμύρνη, στην ομάδα του Πανιωνίου. Αγωνίστηκε στο σύλλογο πάνω από δέκα χρόνια και αυτός ήταν ο μοναδικός μεγάλος σύλλογος Α' Εθνικής, που έπαιξε. Υπήρξε βασικό μέλος της ποιοτικότερης ίσως ποδοσφαιρικής ομάδας στην ιστορία του Πανιωνίου, των αρχών της δεκαετίας του ’70, από την οποία αναδείχθηκαν πολλοί διεθνείς ποδοσφαιριστές της Εθνικής Ελλάδος. Στο τέλος της αγωνιστικής του καριέρας αγωνίστηκε με τον Παναιγιάλειο, στη Β' Εθνική. Με τον Πανιώνιο τερμάτισε στη 2η θέση του πρωταθλήματος τη σεζόν 1970-71, μπροστά από τον τότε φιναλίστ του Κυπέλλου Πρωταθλητριών στο Στάδιο Γουέμπλεϊ, Παναθηναϊκό. Ήταν βασικό στέλεχος της ομάδας, αγωνίστηκε στα 32 από τα 34 ματς πρωταθλήματος και πέτυχε 3 καθοριστικά γκολ: το δεύτερο, νικητήριο γκολ στο 2-1 επί του Άρη Θεσσαλονίκης στο 83΄, το μοναδικό στο 1-0 επί του Ηρακλή στο 28΄ και το επίσης μοναδικό στο 0-1 εκτός έδρας επί του Αιγάλεω στο 8΄. Επίσης, έπαιξε και στους τρεις αγώνες για το Κυπέλλο Ελλάδος της ομάδας. Την επόμενη σεζόν 1971-72, μετείχε με το σύλλογο στο Κύπελλο ΟΥΕΦΑ, όπου στον α΄ γύρο απέκλεισε τη δυνατή Αθλέτικο Μαδρίτης και στο β΄ γύρο αποκλείστηκε από τη Φερεντσβάρος, έπειτα από ένα επεισοδιακό πρώτο ματς, στο οποίο ο Μωραϊτέλης αποβλήθηκε στο 65΄ αφήνοντας την ομάδα με έννέα παικτες, δεδομένου πως στο 23΄ είχε αποβληθεί κι ο Μπάμπης Ιντζόγλου. Ο Πανιώνιος ηττήθηκε με 6-0, αλλά τιμωρήθηκε με αποκλεισμό χωρίς να δειξαχθεί η ρεβάνς λόγω επεισοδίων και πολλοί παίκτες του τιμωρήθηκαν με μακρχρόνιες ποινές. Ο Μωραϊτέλης τότε αποκλείστηκε από τις ευρωπαϊκές διοργανώσεις για τρία χρόνια, ως το τέλος του 1974. Την ίδια περίοδο με τον Πανιώνιο κατέκτησε το Βαλκανικό Κύπελλο συλλόγων. Αγωνίστηκε και στα δύο ματς στο διπλό τελικό κατά της αλβανικής Μπέσα Δυρραχίου: στις 24 Νοεμβρίου στη Νέα Σμύρνη (νίκη με 2-1) και στις 15 Δεκεμβρίου στο Δυρράχιο (ισοπαλία 1-1). Στον Πανιώνιο αγωνίστηκε ως τις αρχές της δεκαετίας του ’80. Συμπλήρωσε πάνω από 300 συμμετοχές στην Α΄ Εθνική και ήταν ο στυλοβάτης της ομάδας. Προς το τέλος της καριέρας του ευτύχησε ως αρχηγός της ομάδας να κατακτήσει τον πρώτο πανελλήνιο ποδοσφαιρικό τίτλο στην ιστορία του συλλόγου, το Κύπελλο Ελλάδος του 1979. Στον τελικό, στο Στάδιο Καραϊσκάκη, αγωνίστηκε στο β΄ ημίχρονο, όταν μπήκε ως αλλαγή στη θέση του Σαϊπά. Ήταν ο εμψυχωτής για τη μεγάλη ανατροπή, αφού στο τέλος του α΄ ημιχρόνου ο Πανιώνιος έχανε 0-1 αλλά στο τέλος κατάφερε να επικρατήσει με 3-1. Την επόμενη σεζόν 1979-80 έλαβε μέρος στο Κύπελλο Κυπελλούχων, στην ιστορική πρόκριση επί της ολλανδικής Τβέντε με 4-0, 1-3 και στον άδοξο αποκλεισμό από τη σουηδική Γκέτεμποργκ με 1-0, 0-2 στην παράταση. Ο Βασίλης Μωραϊτέλης ήταν μέλος της Εθνικής Ελπίδων που κατέκτησε το Βαλκανικό Πρωτάθλημα το 1971. Μετείχε σε δύο από τα τέσσερα ματς της εθνικής ομάδας με: Αλβανία (σκορ 3-2): μπήκε αλλαγή στο 44΄. Βουλγαρία (σκορ 0-0): μπήκε αλλαγή στο 82΄.Έπαιξε και σε άλλα παιχνίδια της ελπίδων, όπως στο Βαλκανικό Κύπελλο 1972 στη Σμύρνη αλλά ποτέ δεν αγωνίστηκε με την εθνική ανδρών της Ελλάδος. Το 1969 αγωνίστηκε σε δύο ματς με την Εθνική ερασιτεχνική ομάδα ποδοσφαίρου Ελλάδας στην προκριματική φάση του Κυπέλλου Ερασιτεχνών ΟΥΕΦΑ. Σημείωση : τα στοιχεία προέρχονται από http://www.rsssf.com/tablesg/grkhist.html#81 Βαλκανικό Πρωτάθλημα Εθνικών Ομάδων Ελπίδων: 1971. Βαλκανικό Κύπελλο συλλόγων: 1971. Κύπελλο Ελλάδος: 1979. Πρωτάθλημα 1970-71: 2η θέση. Ποδόσφαιρο 1971, εκδ. Ελληνικός Αθλητικός Τύπος. Ματιές στα σπορ, τεύχη: 1978, 1979, 1980, 1981, 1982.